Compania națională de transport aerian Tarom estimează că va înregistra în acest an pierderi în valoare de 41,2 milioane lei, în scădere cu 12,3% față de nivelul de anul trecut, la venituri totale de 1,32 miliarde lei, potrivit proiectului privind bugetul de venituri și cheltuieli pus în dezbatare de acționarul majoritar, Ministerul Transporturilor.

Bugetul companiei arată că 2017 ar urma să fie al zecelea an de pierderi pentru Tarom, având în vedere că societatea nu a mai înregistrat profit din 2007.

Ministrul Transporturilor, Răzvan Cuc, a declarat pe 31 mai că transportatorul aerian de stat Tarom va încheia ”pe zero” în acest an, fără pierderi.

”Din punct de vedere economic, Tarom se relansează, astfel încât prognoza economică pentru Tarom este practic ca la sfârștiul anului să închidă pe zero, nicio pierdere”, a spus Cuc, la sfârșitul lunii mai.

Anul trecut, Tarom a raportat pierderi de 46,97 milioane lei (11,1 milioane euro), pe fondul scăderii veniturilor și al valorii activelor imobilizate.

Pentru acest an, compania estimează venituri de 1,32 miliarde lei, în creștere cu 6,4% față de nivelul realizat anul trecut, de 1,24 miliarde lei, și cheltuieli de 1,36 miliarde lei, din care salariile angajaților înseamnă 220,9 milioane lei.

Compania și-a programat cheltuieli cu investițiile de 267,8 milioane lei - circa 59 milioane euro - în acest an.

Compania estimează că va ajunge la 2.067 de angajați la finalul acestui an, comparativ cu 1.841 salariați la sfârșitul anului trecut.

Câștigul mediu lunar al angajaților din Tarom este de 5.827 lei - sau 1.280 euro - în acest an, potrivit proiectului de buget.

Compania estimează că va avea creanțe restante de 2,99 milioane lei la sfârșitul acestui an.

Compania de stat Tarom este al treilea transportator aerian de pasageri din România, după companiile low-cost Wizz Air și Blue Air.